Document ID: /roh_data/filtered/fineweb-2-filterrobots_roh.jsonl.gz/53884

Dapi plirs onns ha il Center da furmaziun Surselva a Glion adina puspè da cumbatter cun il dumber da scolaras e scolars. Il center che porscha scolas medias, scolas commerzialas e scolas industrialas, senta la depopulaziun da las vals sursilvanas. Cunzunt la scola media mercantila ha ils davos onns adina gì pli e pli paucs interessents. Per il nov onn da scola 2015/16 è s'annunziada enfin uss mo 1 persuna.
Maturitad professiunala en 4 onns
Tenor il manader dal Center da furmaziun Surselva, Curdin Tuor, è cunzunt la concurrenza entras la scola commerziala gronda.
Cuntanscher la maturitad professiunala en la scola media mercantila cuzza 4 onns (3 onns scola ed 1 onn praticum). En la scola professiunala profil M cuzza quai mo 3 onns. Ord quest motiv blers che sa decidan per la scola professiunala.
Scola media spezialisada ha success
Avant 1 onn ha il Center da furmaziun perquai vulì midar la scola media mercantila en ina scola media spezialisada d’informatica. Scolas medias spezialisadas han dapli success e l'interess era dà. Il Cussegl grond n'ha dentant betg lubì questa midada. Uschia ha Curdin Tuor planisà da porscher la scola media mercantila cun informatica sco rom lateral. La decisiun da far quai è dentant crudada memia tard per anc attrair avunda scolaras e scolars. Per l'onn da scola 2016/17 èn gia s’annunziadas 6 persunas.
Restar averts per alternativas
Tenor Curdin Tuor sto il Center da furmaziun Surselva restar flexibels e sviluppar novas purschidas. Era na dastgia el betg mantegnair per tut pretsch purschidas da scolaziun che sajan antiquadas. Mo uschia saja pussibel da mantegnair la scola a Glion. Il problem da la depopulaziun da las vals sursilvanas na vegnia betg pli pitschens en il futur.